На основу члана 19. став 3. Закона о заштити земљишта („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 -УС, 72/12, 7/14 –УС и 44/14),

Влада доноси

УРЕДБУ

О ГРАНИЧНИМ ВРЕДНОСТИМА ЗАГАЂУЈУЋИХ, ШТЕТНИХ И ОПАСНИХ MАТЕРИЈА У ЗЕМЉИШТУ

Члан 1.

Овом уредбом утврђују се граничне вредности загађујућих, штетних и опасних материја у земљишту.

Члан 2.

Граничне вредности загађујућих, штетних и опасних материја у земљишту утврђују се мерењем и/или израчунавањем на основу резултата мерења.

Члан 3.

Граничне вредности загађујућих, штетних и опасних материја у земљишту чије прекорачење указује на ниво контаминације који нарушава еколошку равнотежу, намеће додатна испитивања тог земљишта као и ограничења у начину управљања, као и вредности загађујућих, штетних и опасних материја у земљишту при чијем прекорачењу долази до нарушавања нивоа који је безбедан за коришћење дате су у Прилогу 1 - Граничне максималне и ремедијационе вредности загађујућих, штетних и опасних материја у земљишту, који је одштампан уз ову уредбу и чини њен саставни део ( у даљем тексту: Прилог 1).

Граничне вредности загађујућих, штетних и опасних материја у водоносном слоју које могу указати на хемијско загађење земљишта дате су у Прилогу 2 - Ремедијационе вредности загађујућих, штетних и опасних материја у водоносном слоју, који је одштампан уз ову уредбу и чини њен саставни део ( у даљем тексту: Прилог 2 ).

Члан 4.

У случају прекорачења граничних вредности из Прилога 1 и граничних концентрација загађујућих материја у подземним водама утврђених посебним прописом, врше се додатна истраживања на контаминираним локацијама ради утврђивања степена загађености земљишта и израде пројеката ремедијације и рекултивације.

Члан 5.

Пројекат ремедијације и рекултивације се увек реализује када просечна концентрација било које загађујуће, опасне и штетне материје у више од 25 m³ запремине земљишта прелази ремедијациону вредност дату у Прилогу 1 или у више од 100 m³ запремине водоносног слоја на контаминираним локацијама прелази ремедијациону вредност дату у Прилогу 2.

Пројекат ремедијације и рекултивације може се реализовати и у случају прекорачења граничних вредности из Прилога 1, као и у случају да концентрације загађујућих, опасних и штетних материја у мање од 25 m³ запремине земљишта прелазе ремедијационе вредности дате у Прилогу 1 или у мање од 100 m³ запремине водоносног слоја на контаминираним локацијама прелазe ремедијационе вредности дате у Прилогу 2, ако додатна истраживања на контаминираним локацијама укажу на значајне последице на здравље људи и животну средину.

Члан 6.

Даном ступања на снагу ове уредбе престају да важе чл. 15. и 16. Уредбе о програму систематског праћења квалитета земљишта, индикаторима за оцену ризика од деградације земљишта и методологији за израду ремедијационих програма („Службени гласник РС”, број 88/10).

Члан 7.

Ова уредба ступа на снагу осмог дана од дана објављивања ,,Службеном гласнику Републике Србије”.

05 Број: 110-3652/2018

У Београду, 19. априла 2018. године

В Л А Д А

ПРЕДСЕДНИК

Ана Брнабић, с.р.